# REGLUGERÐ

## um fjárhagsaðstoð við sjálfviljuga heimför.

### 1. gr.

*Gildissvið.*

Þegar útlendingur sem sótt hefur um alþjóðlega vernd hefur dregið umsókn sína til baka eða fengið synjun um vernd og ákvörðun hefur verið tekin um aðstoð til sjálfviljugrar heimfarar, eftir atvikum í samstarfi við alþjóðastofnun, er heimilt að greiða viðkomandi flugfargjöld, ferðastyrk og/eða enduraðlögunarstyrk. Útlendingar sem koma frá ríkjum sem eru á lista Útlendingastofnunar yfir örugg upprunaríki eiga þó ekki rétt á enduraðlögunarstyrk.

Útlendingur á eingöngu rétt á styrk samkvæmt reglugerð þessari einu sinni.

2. gr.

*Skilgreiningar.*

Með greiðslu flugfargjalda er átt við greiðslu fyrir flugmiða frá Íslandi til heima- eða viðtökuríkis.

Með greiðslu ferðastyrks er átt við reiðufé sem ætlað er til kaupa á nauðsynjum á meðan ferðalagi stendur.

Með greiðslu enduraðlögunarstyrks er átt við styrk sem stuðla á að árangursríkri enduraðlögun viðkomandi í heimaríki og styðja hann við að koma þar undir sig fótunum á nýjan leik. Styrkurinn er almennt greiddur út í heimaríki og getur t.d. nýst í húsaleigu, nám, atvinnu eða önnur verkefni í samstarfi við alþjóðastofnun.

3. gr.

*Fjárhæðir styrkja.*

Styrkir greiðast í samræmi við eftirfarandi töflu.

|  |  |  |  |  |
| --- | --- | --- | --- | --- |
| **Ríki** | **Flokkur** | **Ferða-styrkur** | **Enduraðlögunarstyrkur**  | **Viðbótarstyrkur ef sótt er um áður en frestur til heimfarar er liðinn, allt að** |
| A | Fullorðinn | 200 evrur | 3.000 evrur | 1.000 evrur |
| Barn | 100 evrur | 1.500 evrur | 500 evrur |
| Fylgdarlaust barn | 200 evrur | 2.000 evrur | 500 evrur |
| B | Fullorðinn  | 200 evrur | 2.000 evrur | 500 evrur |
| Barn | 100 evrur | 1.000 evrur | 500 evrur |
| Fylgdarlaust barn | 200 evrur | 2.000 evrur | 500 evrur |

Fjárhæð enduraðlögunarstyrkja fer eftir því hvort heimaríki sé skilgreint í flokki A eða B og tekur mið af því á hvaða stigi ósk um aðstoð til heimfarar er borin fram.

Útlendingastofnun ber að halda utan um lista þar sem ríki eru flokkuð, uppfæra hann eftir því sem þörf er á og birta á vef stofnunarinnar.

Kjósi útlendingur ekki að nýta styrkinn í sérstök enduraðlögunarverkefni getur hann, með samþykki viðeigandi alþjóðastofnunar, fengið hluta styrksins greiddan í reiðufé. Þó er ekki heimilt að afhenda hærri fjárhæð í reiðufé en sem nemur helmingi af upphæðinni eins og nánar greinir í töflu. Í undantekningartilvikum er þó heimilt að greiða enduraðlögunarstyrk að fullu í formi reiðufjár þegar sérstakar aðstæður eru til staðar í heimaríki, t.d. þegar þar ríkir óðaverðbólga eða samstarfsaðilar íslenskra stjórnvalda eru ekki með starfsemi í ríkinu.

4. gr.

*Undanþágur.*

Heimilt er að veita útlendingi, sem er staddur hér á landi við gildistöku reglugerðarinnar, viðbótarstyrk samkvæmt töflu 3. gr. þrátt fyrir að frestur hans til sjálfviljugrar heimfarar sé liðinn óski hann eftir því innan 60 daga frá því að reglugerðin öðlast gildi.

Þegar sérstaklega stendur á og um er að ræða umsækjanda sem fellur utan töflu 3. gr. er heimilt að veita styrk til greiðslu fargjalda til þess ríkis þar sem umsækjanda hefur áður verið veitt alþjóðleg vernd eða hefur löglega heimild til dvalar á öðrum grundvelli. Slíkur styrkur kæmi einkum til skoðunar í tilvikum barnafjölskyldna þar sem allir fjölskyldumeðlimir hafa óskað eftir styrk. Það sama getur átt við um einstaklinga sem taldir eru í sérstaklega viðkvæmri stöðu að mati Útlendingastofnunar eða ef stofnunin telur umsækjanda af öðrum ástæðum hafa þörf fyrir sérstaka aðstoð í tengslum við flutning. Við mat á því hvort umsækjandi eigi rétt á styrk skal m.a. höfð hliðsjón af heilsufari og félagslegri stöðu umsækjanda.

5. gr.

*Gildistaka.*

Reglugerð þessi, sem sett er samkvæmt heimild í 8. mgr. 104. gr. laga um útlendinga nr. 80/2016 með síðari breytingum, öðlast þegar gildi. Jafnframt fellur úr gildi reglugerð um enduraðlögunarstyrk og ferðastyrk til umsækjanda um alþjóðlega vernd, nr. 961/2018, með síðari breytingum.

Dómsmálaráðuneytinu, 2023.